भूषण पर हमले की चिदंबरम ने की कड़ी निन्दा  
प्रशांत भूषण पर उनके चेंबर में हुए हमले की कड़ी निन्दा करते हुए गृह मंत्री पी चिदंबरम ने कहा कि किसी को भी कानून अपने हाथ में लेने का अधिकार नहीं है।
टीम अन्ना के प्रमुख सदस्य और उच्चतम न्यायालय के मशहूर वकील प्रशांत भूषण पर बुधवार को उनके चेंबर में हुए हमले की कड़ी निन्दा करते हुए गृह मंत्री पी चिदंबरम ने कहा कि किसी को भी कानून अपने हाथ में लेने का अधिकार नहीं है।  चिदंबरम ने कहा, मैं इस हमले की कड़े शब्दों में निन्दा करता हूं। उच्चतम न्यायालय के पास भूषण पर उनके चेंबर में दो लोगों ने हमला किया। उन्होंने कहा, किसी को भी कानून अपने हाथ में लेने का अधिकार नहीं है। गृह मंत्री ने कहा कि यह घटना इस लिहाज से और भी निन्दनीय है कि हमला उच्चतम न्यायालय के एक प्रतिष्ठित वकील पर किया गया है। चिदंबरम ने बताया कि दिल्ली पुलिस ने उन्हें सूचित किया है कि एक व्यक्ति को गिरफ्तार किया जा चुका है जबकि दूसरे की तलाश जारी है।  उन्होंने कहा कि भूषण का शहर के राम मनोहर लोहिया अस्पताल में इलाज चल रहा है। मैंने अपने मंत्रालय के एक अधिकारी से कहा है कि वह जाकर घटना की पूरी जानकारी ले और मुझे उसकी रिपोर्ट दे। उल्लेखनीय है कि भूषण एक समाचार चैनल से आज दोपहर बातचीत कर रहे थे तभी दो युवक उच्चतम न्यायालय के ठीक सामने न्यू लॉयर्स चैम्बर में बने उनके दफ्तर में घुसे और उनसे मारपीट शुरू कर दी। युवकों ने भूषण को उनकी कुर्सी से गिरा दिया और उन पर मुक्कों तथा पैरों से प्रहार किये। भूषण जब जमीन पर गिर गये तो युवकों ने उनकी छाती तक पर प्रहार किए।